खतौली। नगर के बाहर से होकर बह रही गंग नहर में डूबकर मौत का शिकार हुए युवक की हत्या या आत्महत्या के मामले के खुलासे की मांग को लेकर रालोद के प्रवक्ता की अगुवाई में ग्रामीणों ने कोतवाली पर जोरदार प्रदर्शन किया। भारी भीड़ को देखकर पुलिस के पसीने छूट गए। अधिकारियों ने 5 दिन के भीतर मामले के खुलासे का आश्वासन देते हुए ग्रामीणों को समझा बुझाकर वापस लौटाया।
बृहस्पतिवार को गंग नहर में डूबकर मरे कोतवाली क्षेत्र के गांव पीपलहेडा निवासी युवक के परिजनों का धैर्य जवाब दे गया। राष्ट्रीय लोकदल के प्रवक्ता अभिषेक गुर्जर की अगुवाई में सैकड़ों से भी ज्यादा गांव पीपलहेड़ा के ग्रामीण कोतवाली पहुंचे और वहां पर घेराव करते हुए जोरदार नारेबाजी के बीच प्रदर्शन किया। प्रदर्शन कर रहे ग्रामीणों की मांग थी कि गंग नहर में डूब कर मौत का शिकार हुए युवक रूपक शर्मा की आत्महत्या या हत्या के मामले का खुलासा किया जाए। प्रदर्शनकारी ग्रामीणों की भीड़ को देखकर पुलिस के पसीने छूट गए। मामले की जानकारी मिलते ही क्षेत्राधिकारी खतौली आरके सिंह पुलिस फोर्स के अलावा आरआरएफ के जवानों को साथ लेकर कोतवाली पर पहुंचे और ग्रामीणों की बात सुनी। युवक की मौत से गुस्साए ग्रामीणों को उन्होंने समझा-बुझाकर शांत किया और अगले 5 दिनों में इस मामले का खुलासा करने का आश्वासन दिया।
गौरतलब है कि कोतवाली क्षेत्र के गांव यूसुफपुर पिपलेहड़ा निवासी 19 वर्षीय युवक रूपक शर्मा अपने साथियों के साथ नगर के बाहर से होकर बह रही गंगनहर पर स्नान करने के लिए गया था। स्नान करने से पूर्व रूपक शर्मा ने दोस्तों के साथ दोनों घाटों की सुंदरता का अवलोकन किया। इसके बाद वह साथियों समेत कपड़े उतारकर गंगनहर में नहाने के लिए उतर गया। इसी दौरान गहरे पानी में जाते ही तेज धारा के साथ रूपक शर्मा पानी के भीतर ही समा गया। युवक के डूबते ही गंगनहर पर नहा रहे अन्य युवकों में बुरी तरह से हड़कंप मच गया। कई गोताखोर युवक रूपक शर्मा को तलाशने के लिए पानी में उतरे। इसी बीच मामले की जानकारी पाकर कोतवाली पुलिस भी मौके पर पहुंच गई और उसने स्थानीय गोताखोरों के जरिए पानी के भीतर समाये 19 वर्षीय युवक रूपक शर्मा की तलाश शुरू कराई। कई दिनों के बाद युवक का शव सरधना थाना क्षेत्र के राजबाहे में मिला था। बताया जा रहा है कि युवक के शरीर पर उस समय चोट के निशान थे। जिसके चलते परिजनों ने रूपक की हत्या किये जाने की बात कहते हुए मामले की जांच कर हत्या या आत्महत्या का खुलासा किये जाने की मांग की थी। परिजन उसी समय से कोतवाली के चक्कर लगा रहे थे। प्रदर्शन कर कोतवाली का घेराव करने वालों में रालोद प्रवक्ता अभिषेक चौधरी गुर्जर, क्षेत्रीय महासचिव धर्मेन्द्र तोमर, करणबीर प्रधान, कांग्रेस नेता प्रहलाद राणा व मुकेश शर्मा, युवा नेता पराग चौधरी, अंकित सहरावत, मनोज चौधरी गुर्जर आदि मुख्यरूप से शामिल रहे।